Eddie in klub-spervuur – en Engeland se beserings neem steeds toe | Maroela Media
Die klubs se gevoel is dat die spelers te veel rugby speel, en dat die driedaagse kamp vroeg in Oktober verder daartoe bydra.
Daar is ses voorspelers, op die krukkelys wat Engeland se voorste twee slotte, George Kruis en Maro Itoje insluit. Met die baie flankbeserings sou Itoje egter as flank oorweeg word en Courtney Lawes sou langs Engeland se voorste slot George Kruis gesak het.
Die nuus Saterdag dat Lawes waarskynlik nou ook van die jaareindtoetse kan misloop, is allermins wat Jones wou hoor.
♦ Benewens die oormaat rugby word Jones verkwalik vir die fisieke aard van sy driedaagse oefenkamp in die week tussen klubwedstryde waar judo ondermeer deel van die oefenprogram was.
Twee spelers is op die kamp beseer en Sam Jones het sy been op die judomat gebreek.
Lawes se besering is verdere water op die meul van die klubklaers wat die baie beserings aan oor-blootstelling wyt.
Die kniebesering van Lawes het in ŉ kluboefening gekom. Hy kon die afgelope naweek nie vir Northampton Saints speel nie en sy klub sien nie juis lig dat hy in die reeks toetse sal kan speel nie – in elk geval nie in Engeland se eerste toets, teen die Bokke, nie.
Lawes bly nietemin by die Engelse span, al is Josh Beaumont – wat al in ŉ nie-toets vir Engeland gespeel het – ook na die week se oefenkamp in Portugal genooi. Hy is die seun van die voormalige Britse Leeus-kaptein en nou voorsitter van Wêreldrugby Bill.
Die flanke James Haskell, Jack Clifford, Sam Jones, Mike Williams en Maro Itoje (ook slot) is almal beseer. Op slot is dit Kruis, Itoje en nou waarskynlik ook Lawes wat nie beskikbaar is nie. (Kruis en Itoje was die verkose slotpaar in Junie in die 3-0-reeksoorwinning teen die Wallabies.)
Die vleuels Anthony Watson en Jack Nowell en die senter Manu Tuilagi is ook beseer en die losskakel/senter Owen Farrell en die kaptein en haker Dyland Hartley sukkel met rugbeserings. Hulle behoort nietemin reg te wees.